কোভিড: বাংলাদেশে করোনা ভাইরাসে ২৪ ঘণ্টায় শনাক্ত হলেন ১৩ হাজার ৭৬৮জন, সর্বোচ্চ মৃত্যু ঢাকায়
বাংলাদেশে গত ২৪ ঘণ্টায় করোনাভাইরাসে নতুন করে ১৩ হাজার ৭৬৮জন করোনাইরাস আক্রান্ত মানুষ শনাক্ত হয়েছেন বলে স্বাস্থ্য অধিদপ্তর জানিয়েছে।
গত বছর মার্চে করোনাভাইরাস আক্রান্ত প্রথম রোগী শনাক্ত হবার পর দৈনিক সংক্রমণের দিক থেকে এটিই সর্বোচ্চ।
এনিয়ে বাংলাদেশে মোট করোনাভাইরাস আক্রান্ত শনাক্তের সংখ্যা দাঁড়ালো ১০ লাখ ৩৪ হাজার ৯৫৭ জন।
স্বাস্থ্য অধিদপ্তরের সোমবারের বুলেটিন অনুযায়ী, গত ২৪ ঘণ্টায় আরো ২২০ জন মারা গেছেন। এ নিয়ে মোট মৃতের সংখ্যা এখন ১৬ হাজার ৬৩৯ জনে দাঁড়িয়েছে।
গত ২৪ ঘণ্টায় পরীক্ষা করা নমুনার অনুপাতে শনাক্তের হার ৩১ দশমিক ২৪ শতাংশ।
গত কয়েক সপ্তাহ ধরেই বাংলাদেশে করোনাভাইরাস সংক্রমণের উর্ধ্বগতি দেখা যাচ্ছে, একই সঙ্গে বেড়েছে সংক্রমণ শনাক্তের সংখ্যা এবং মৃত্যু।
এর আগে সর্বশেষ সর্বোচ্চ আক্রান্ত রোগী শনাক্ত হয়েছিলেন ১১ই জুলাই, ওইদিন ১১ হাজার ৮৭৪ জন শনাক্ত হয়েছিলেন।
তার আগে ৮ই জুলাই সর্বোচ্চ ১১ হাজার ৬৫১ জন শনাক্ত হয়েছিলেন।
গত ২৪ ঘণ্টায় মারা যাওয়া ব্যক্তিদের মধ্যে সর্বোচ্চ ৬৪ জন মারা গেছেন ঢাকা বিভাগে।
খুলনা বিভাগে মারা গেছেন ৫৫ জন।
এছাড়া চট্টগ্রাম বিভাগে ৩৭ জন, রাজশাহী বিভাগে ২৩ জন, ময়মনসিংহে ১৩ জন এবং রংপুরে মারা গেছেন ১৮ জন।
বাংলাদেশ সংক্রমণ ঠেকাতে পহেলা জুলাই থেকে আরোপ করা এক সপ্তাহের 'কঠোর লকডাউন' আরও এক সপ্তাহ বাড়ানো হয়েছে, যা ১৪ই জুলাই পর্যন্ত চলবে।
তবে আজ সোমবার এক বৈঠকে ঢাকার বিভিন্ন স্থানে কোরবানি উপলক্ষে পশুর হাট বসানোর সিদ্ধান্ত নেয়া হয়েছে।

বাংলাদেশে গত ২৪ ঘণ্টায় করোনাভাইরাসে নতুন করে ১৩ হাজার ৭৬৮জন করোনাইরাস আক্রান্ত মানুষ শনাক্ত হয়েছেন বলে স্বাস্থ্য অধিদপ্তর জানিয়েছে।